সে ধীরে ধীরে বলল-তুইও জানস; লালমনিরহাট, পঞ্চগড়, নীলফামারি, কুড়িগ্রাম জিলা থাকি আসা ছিট-মানসিরে তিনটে ক্যাম্পে রাখা হইছে। দহলা খাগড়াবাড়ি, কুচলিবাড়ি, পানিশালার মতো অনেকগুলা ছিটমহলের মানসিরে রাখছে উত্তর বড় হলদিবাড়ি ক্যাম্পে আর বেরুবাড়ির দিকের মানসিগো রাখছে মেখলিগঞ্জের ভোটবাড়ি ক্যাম্পে। হামেরায় কুড়িগ্রাম জিলা মানসিগো কৃষিমেলা ক্যাম্পে। তামান মানসি কতো আশা নিয়া এপারে আইছে। এ্যখন তো সবাই কয় জমি জিরাত কিছু দিবে না। পায়রার খোপের মতো এ্যাকটে করি বাড়ি বানাইয়া দিবে আর দুই বছর র্যা শন দিবে। খয়রাতি দিয়া মোগো ভিক্ষুক বানাবে। এতেও মানসি পখির মতন পোষ মাইন্যা যাচ্ছিল। কিন্তুক বিনিময় লকরার বাঁধ ভাঙল যখন ধরলার পাড়ে ঘর বাড়ি বানাতি গেইল সরকার। বিক্ষোভে বিক্ষোভে মেখলিগঞ্জ ভোটবাড়ি ক্যাম্প জুড়ি এ্যখন যুদ্ধ যুদ্ধ ভাব। উমুরা ভাঙ্গনের মুখি কিছুতেই জাবেক নাই। অনেকগুলান মানসি আবার বাংলাদ্যাশে ফিরে যাইতে চাইছে। কিন্তুক বিনিময় মানসের কথা কেডা শোনে? ধরলা ওখানে তামান জিনিস গিলয়্যা নেয়। ঘরহারা মানসেরে আবার ভাঙ্গনের মুখি ঠেলি দিবে শুনি বাবা ক’দিন ধরি ক্যামন জনি পাগল পাগল করইল। সারাক্ষণ ছটফট করত আর মোকে জিগাইত, ‘এ্যই পৈঞ্জা, ক’ ক’ উয়ারা ধরলার চরে ফাঁন্দে পড়িছে? হি হি হি… মোরা সব বগা, বুঝলি নালচে বগা. . ধরলার চরত্‌ ফান্দেঁ পড়া বগ…’